钦定古今图书集成/明伦汇编/家范典/第111卷 > 《尔雅》 > 《祭汪尚书文》朱熹
## 钦定古今图书集成/明伦汇编/家范典/第111卷 > 《尔雅》 > 《祭汪尚书文》朱熹

维淳熙三年岁次丙申，三月朔二十七日壬申，从表
侄宣教郎、主管台州崇道观朱熹，谨以香茶清酌，致
祭于近故端明殿学士尚书汪公之灵曰：“呜呼！惟公
学贯九流，而不自以为足，材高一世，而不自以为名，
道尊德备，而不自以为得，位高声重，而不自以为荣。
盖玩心乎文武之未坠，抗志乎先民之所程，巍乎其”
若嵩岱之雄峙，浩乎其若沧海之涵渟。自秀发于妙
龄，冠伦类而独立。中委弃于诸侯，实天脱其羁馽。迨
壮岁之来归，曰“良时之傥吾。及曾墨突之未黔，复吾
行之汲汲。”汨东闽而西蜀，亘万里而周流。腾茂实而
愈伟，膺神圣之访求。既铨综于天官，又润色乎皇猷。
谓朝夕之畴咨，即进陪于庙谋。何儇“媚之狡夫，献功
利之浮说。公抗疏而指陈，请昭奸而堲绝。事乃谬而
不然，吾何为乎兹列？宁隐屏而就闲，弭长骛之遐辙。
粤退司于闲馆，遂遄反乎丘林，托僧庐以静处，或独
往而孤寻。眷尘编而寄怀，若与世乎无心。众叹公何
其乐之独，而孰知公为有忧之深，伊有识之望公，释
东山而再起，以卒究其所施，俾斯民之咸喜。胡彼苍
之不可信，曾不一老之慭遗”，忽堂堂而逝去，兴殄瘁
之悲诗。熹也孤生，叨尘末契，辱教诲之殊常，殆相期
于国士。虽不见者十年，亦音书之相继。不鄙谓其庸
虚，每咨询而弗置。兹逖闻于讣告，怅失声而永号。巾
素车以即路，越闽岭之崇高，行踽踽而凉凉，孰有如
予心之郁陶。跽陈词而侑奠，痛人师之难遭